Tijorat banklarining investitsiya faoliyatini ragʻbatlantirishga va banklar tomonidan korxonalarni yangi investorlarga sotishni jadallashtirishga doir qoʻshimcha chora-tadbirlar toʻgʻrisida
(resolution, 2024-08-16)

Oʻzbekiston Respublikasi Prezidentining “Iqtisodiyot real sektori korxonalarining moliyaviy barqarorligini yanada oshirish chora-tadbirlari toʻgʻrisida” 2008-yil 18-noyabrdagi PF-4053-son Farmoniga muvofiq tijorat banklari tomonidan bankrot korxonalarni tiklash, modernizatsiyalash va faoliyatini rivojlantirish hamda ularni potensial investorlarga sotish tadbirlari amalga oshirilmoqda. Shu bilan birga, tiklangan korxonalarni belgilangan tartibda bir necha marta kim oshdi savdolariga va tanlovlarga qoʻyish, shu jumladan ularni yangi investorlarga sotish uchun toʻgʻridan-toʻgʻri muzokaralar oʻtkazish kutilgan natijalarni bermayapti. Tijorat banklarining investitsiya faoliyatini kengaytirishni yanada ragʻbatlantirish, ularning resurs bazasini mustahkamlash hamda iqtisodiyot tarmoqlarini yanada modernizatsiyalash, texnik va texnologik jihatdan qayta jihozlashga yoʻnaltirilgan uzoq muddatli investitsiya loyihalarini moliyalashtirish hajmlarini koʻpaytirish, shuningdek tijorat banklari balanslariga qabul qilingan korxonalarni kelgusida sotish uchun investorlarni jalb etish maqsadida Vazirlar Mahkamasi qaror qiladi: 1. Tijorat banklarining: korxonalarni yoki tijorat banklarining ularning ustav fondlaridagi ulushlarini, shuningdek qarzdorlarning majburiyatlari boʻyicha tijorat banklari tomonidan ilovaga* muvofiq roʻyxat boʻyicha undirilgan mol-mulkni (keyingi oʻrinlarda obyektlar deb ataladi) kimoshdi savdosiga qoʻyish va kimoshdi savdosi boʻlmagan deb eʼlon qilingan taqdirda toʻgʻridan-toʻgʻri muzokaralar oʻtkazish yoʻli bilan bozor qiymati boʻyicha sotish; kimoshdi savdosi boʻlmagan deb eʼlon qilingan va toʻgʻridan-toʻgʻri muzokaralar oʻtkazish natijalari boʻyicha investorlar tomonidan qiziqish boʻlmagan taqdirda — obyektlarni ushbu bandning ikkinchi xatboshida nazarda tutilgan tartibda bozor qiymatini bosqichma-bosqich 10 foizga pasaytirish (biroq ular bozor qiymatining 50 foizidan ortiq emas) mexanizmini qoʻllagan holda aksiyadorlar umumiy yigʻilishining yoki tijorat banki kengashining qarorlari boʻyicha keyinchalik sotish; tijorat banklari tomonidan sotiladigan barcha korxonalar, shu jumladan toʻqimachilik korxonalari, ularning ustav fondlaridagi ulushlar, qarzdorlarning majburiyatlari boʻyicha undirib olingan mol-mulk boʻyicha sotib olish toʻlovlarini bir yoʻla yoki sotib olish summasining qoldigʻiga foizlar hisoblamasdan boʻlib-boʻlib toʻlashni, shuningdek sotib olish toʻlovlari toʻliq toʻlangunga qadar obyektni oʻzgaga berish va uchinchi shaxslarga garovga (ipotekaga) qoʻyish huquqisiz (sotuvchi — tijorat banki bundan mustasno) amalga oshirish toʻgʻrisidagi takliflariga rozilik berilsin. 2. Aksiyadorlarning umumiy yigʻilishlariga yoki tijorat banklari kengashlariga obyektlar sotilgandan keyin obyektlarning balans qiymati va olingan sotib olish toʻlovlari summasi, shuningdek tijorat banklarining talablari oʻrtasidagi salbiy tafovutni balansdan chiqarish toʻgʻrisida qaror qabul qilish tavsiya etilsin. 3. Oʻzbekiston Respublikasi Markaziy banki manfaatdor vazirliklar, idoralar va tijorat banklari bilan birgalikda obyektlarni ushbu qarorning 1-bandi shartlariga muvofiq ilovaga binoan sotishni nazarda tutuvchi nizomni bir oy muddatda ishlab chiqsin va tasdiqlasin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov zimmasiga yuklansin.